text: 60-årig alvorlig forbrændt efter brand i rækkehus 
  09 marts 2014 kl. 06.13
  Genbo er indstillet til dusør for at redde mand ud af brændende hus og yde førstehjælp.
  En 60-årig mand er blevet alvorlig forbrændt efter en brand i mandens rækkehus i Sønderhaven i Varde. Det oplyser vagtchefen ved Syd-og Sønderjyllands Politi.
  Manden er overført til brandsårsafdelingen på Rigshospitalet i København.
  Politiet oplyser, at han er blevet alvorligt forbrændt på 25 procent af kroppen og skulle være i livsfare.
  En genbo på den anden side af vejen opdagede en kraftig røg og styrtede ind i mandens hus og fik ham ud.
  - Gennem vinduet kan han skimte, at beboeren sidder på gulvet derinde. Døren er låst, men han smadrer ruden i døren og får den låst op. Han løber ind i lokalet og trækker manden baglæns ud ved armhulerne, fortæller vagtchefen.
  Ude på vejen kommer to unge knallertkører forbi, og de hjælper den 52-årige med at bære den forbrændte mand ind i naboens hus og ud på badeværelset, hvor de overdynger ham med koldt vand.
  Herefter yder genboen såkaldt livreddende førstehjælp, og politiet har besluttet at indstille den 52-årige nabo til en dusør for sin indsats.
  